Man buite winkelsentrum in motor doodgeskiet‘n Skermskoot uit die beeldmateriaal van die voorval wat deur veiligheidskameras vasgevang is. Die polisie is steeds op soek na die moordenaars wat ŉ man Saterdagmiddag in sy motor in ŉ parkeerterrein van ŉ winkelsentrum in Welkom in die Vrystaat koelbloedig doodgeskiet het. Dié skokvoorval is deur veiligheidskameras vasgevang en die ondersoekspan fynkam tans dié beeldmateriaal vir leidrade om die skuldiges op te spoor. Kapt. Stephen Thakeng, woordvoerder van die polisie, sê die voorval het omstreeks 17:30 in die Commando-winkelsentrum gebeur waar Shai Mikia Mohapi (54) in sy motor vir sy vrou gewag het terwyl sy in die sentrum besig was om inkopies te doen. Twee mans het Mohapi in sy blou VW Polo genader en hom drie keer in die bors en twee keer in sy arm geskiet. In die video kan gesien word hoe die twee mans doodluiters na die motor aangestap kom, waarna een van die mans by die voertuig leun. Oomblikke daarna word Mohapi uit die motor geruk en die twee verdagtes jaag in sy voertuig weg. Mohapi is op die toneel dood verklaar. Mohapi se vrou het eers van haar man se moord te wete gekom toe sy ná haar inkopietog uit die sentrum gestap gekom het. Volgens Thakeng is Mohapi se motor kort ná die voorval verlate naby Diggers Inn aan die buitewyke van Welkom gevind. Sake van moord en kaping word ondersoek. Volgens Thakeng word elke moontlike leidraad opgevolg in die soektog na die moordenaars. Enigiemand met meer inligting oor die voorval word versoek om kapt. Pieter du Plessis van die SAPD se voertuigmisdaad-ondersoekeenheid in Welkom by 079 884 2179 te bel.